29.9.2023
RO
Jurnalul Oficial al Uniunii Europene
C 349/23
3.4.
Măsurile de stimulare a consumului eficient de apă trebuie să ia în considerare întregul ciclu al apei și să acopere atât aspectele calitative, cât și pe cele cantitative.
Acestea nu ar trebui să ia în considerare doar captarea/consumul de apă potabilă, ci ar trebui să includă și beneficiile unei utilizări circulare a apei (reutilizarea apei) și să dezvolte înțelegerea faptului că apa este încorporată și în produsele și serviciile consumate.
Acest lucru va ajuta gospodăriile private să înțeleagă mai bine impactul opțiunilor lor de consum asupra calității și cantității resurselor de apă din regiunea lor, din țara lor și din întreaga lume.
De asemenea, aceasta îi va ajuta pe cetățeni să dezvolte o cultură a sensibilizării cu privire la toate aspectele modelelor lor individuale de consum de apă – atât casnice, cât și necasnice – și să fie conștienți de modul în care își pot eficientiza consumul.
Rolul organizațiilor societății civile este esențial pentru a-i ajuta să aleagă și să pună în aplicare strategii de creștere a eficacității și eficienței consumului lor. 3.5.
Deși consumul eficient de apă este o necesitate în toate regiunile Europei, urgența este mai mare în zonele afectate de deficitul de apă sau de seceta mai frecventă.
Eficacitatea sistemului de alimentare cu apă ar trebui inclusă în strategia globală în vederea asigurării unei abordări holistice.
De asemenea, ar trebui găsite soluții posibile în strategiile mai orientate spre viitor ale furnizorilor de apă, inclusiv evaluarea riscurilor sistemului de aprovizionare și gestionarea riscurilor, gestionarea scurgerilor, surse alternative de apă etc. 3.6.
Deși teoria sugerează utilizarea unei multitudini de alți parametri indicatori (tema apei este foarte potrivită în acest sens), ar trebui să se țină seama de faptul că nu numai căutarea de date suplimentare, ci și validarea și diseminarea acestora implică o activitate semnificativă.
Aceste activități suplimentare intră în sfera de competență a structurilor centrale europene, dar și a statelor membre și a agențiilor lor respective sau a societăților care desfășoară activități de căutare și producere a unor astfel de date.
Dacă unei orchestre mari i se adaugă încă un instrument, nu avem garanția că muzica va suna mai bine.
Prin urmare, în loc să se adauge noi indicatori, este mai bine să se utilizeze în mod optim indicatorii existenți.
Bruxelles, 12 iulie 2023.
Președintele Comitetului Economic și Social European Oliver RÖPKE